Na tento účel môžu strany dohody vypracovať osobitné pravidlá upravujúce výmenu informácií, v relevantných prípadoch v súlade s ustanoveniami [vložte odkaz na prílohu].

3.4Strany dohody môžu vymenovať odborníkov v oblasti analýzy rizík a môžu sa zúčastňovať na činnostiach v rámci vzájomne odsúhlasených regionálnych sietí pre analýzu rizík koordinovaných agentúrou.

Budovanie kapacít

3.5Strany dohody môžu spolupracovať pri činnostiach odbornej prípravy a budovania kapacít zameraných na posilnenie a podporu integrovaného riadenia hraníc vrátane opatrení v oblasti návratu a reintegrácie, podpory pri začleňovaní základných spoločných učebných osnov agentúry do vnútroštátnych učebných osnov pre odbornú prípravu príslušníkov pohraničnej a pobrežnej stráže, ako aj spolupráce prostredníctvom siete partnerských akadémii agentúry.

3.6Strany dohody si môžu vymieňať osvedčené postupy a na tento účel vykonávať spoločné činnosti a odbornú prípravu, a to aj v oblasti výskumu a inovácií, návratu, readmisie a reintegrácie, výmeny informácií, podvodov v oblasti dokladov, kontroly kvality pre potreby riadenia hraníc (vrátane posúdenia zraniteľnosti), rozvoja spôsobilostí (a to aj na vyšetrovacie účely), identifikácie osôb, ktoré sú predmetom záujmu, identifikácie a usmernenia zraniteľných osôb, ako aj v iných oblastiach spoločného záujmu.

3.7Strany dohody môžu prizvať zástupcov druhej strany na účasť na projektoch a činnostiach spoločného záujmu vrátane pilotných projektov v oblasti technologických inovácií, technologických demonštrácií a testov.

3.8Agentúra v spolupráci s príslušnými orgánmi [tretej krajiny] a príslušnými orgánmi členských štátov Európskej únie a krajín pridružených k schengenskému priestoru, a v súčinnosti s inými činnosťami, programami a nástrojmi vykonávanými za podpory Európskej únie, môže rozvíjať iniciatívy a vykonávať projekty technickej a operačnej pomoci na posilnenie kapacít [tretej krajiny] v oblasti integrovaného riadenia hraníc (a to aj zvyšovaním jej schopnosti predchádzať nelegálnej migrácii a cezhraničnej trestnej činnosti a potláčať ich) a v oblasti návratu.

Operačná reakcia

3.9Agentúra môže nasadiť svojich pracovníkov a členov tímov zo stáleho zboru európskej pohraničnej a pobrežnej stráže na operačné činnosti na území [tretej krajiny], ktorých sa budú zúčastňovať bez vykonávacích právomocí, ako je vymedzené v osobitných operačných plánoch odsúhlasených agentúrou a [treťou krajinou]. [Tretia krajina] by mala uľahčiť postupy vyžadované na základe jej vnútroštátnych právnych predpisov, aby zabezpečila právo nasadených pracovníkov a členov tímov na pobyt na území [tretej krajiny] počas ich nasadenia. Na tento účel môže [hostiteľská tretia krajina] určiť kontaktný bod. Záležitosti týkajúce sa výsad a imunít by boli zahrnuté do príslušného operačného plánu.

3.10Agentúra môže uľahčovať a podporovať technickú a operačnú spoluprácu pri iných činnostiach, programoch a nástrojoch vykonávaných za podpory Európskej únie, jej členských štátov a krajín pridružených k schengenskému priestoru a príslušných orgánov [tretej krajiny] vo všetkých oblastiach, na ktoré sa vzťahuje mandát agentúry, vrátane spolupráce v oblasti presadzovania práva a činností pobrežnej stráže, odhaľovania podvodov v oblasti dokladov a podvodov s osobnými údajmi, ako aj iných operačných činností v rámci cyklus politík EÚ/EMPACT na boj proti organizovanej a závažnej medzinárodnej trestnej činnosti.

3.11Agentúra môže využívať prístavy a letiská [tretej krajiny] na vykonávanie operačnej spolupráce (okrem iného podpora pri hraničnom dozore, pátracích a záchranných operáciách a návrate) námornými a vzdušnými prostriedkami, ako je vymedzené v príslušnom operačnom pláne odsúhlasenom [orgánom tretej krajiny].

Návrat a readmisia

3.12Strany dohody môžu rozvíjať spoluprácu v oblasti návratu, readmisie a reintegrácie v súlade s existujúcou politikou a právnymi predpismi Únie v záujme účinného vykonávania činností spojených s návratom, a to pri plnom dodržiavaní základných práv a medzinárodných záväzkov. To okrem iného zahŕňa spoluprácu vo všetkých fázach procesu návratu vrátane dobrovoľného a nedobrovoľného návratu osôb zdržiavajúcich sa na území členského štátu Európskej únie alebo krajiny pridruženej k schengenskému priestoru bez oprávnenia, identifikácie štátnych príslušníkov tretích krajín, na ktorých sa vzťahuje konanie o návrate, vydávania príslušných dokladov takýmto štátnym príslušníkom tretích krajín a reintegračnej pomoci.

3.13Strany dohody môžu zdieľať informácie, ktoré sú relevantné pre systémy návratu [tretej krajiny], členských štátov Európskej únie a krajín pridružených k schengenskému priestoru, podľa bodov 5 až 8 tejto dohody o pracovných podmienkach.

Pozorovatelia

3.14Pracovníci príslušných orgánov [tretej krajiny] môžu byť prizvaní k účasti na pilotných projektoch agentúry.

3.15Agentúra môže prizvať odborníkov z príslušných orgánov [tretej krajiny], aby sa ako pozorovatelia zúčastňovali na jej činnostiach vrátane operačných činností organizovaných členskými štátmi Európskej únie, krajinami pridruženými k schengenskému priestoru alebo inými krajinami, pokiaľ s tým hostiteľský(-é) štát(-y) súhlasí(-ia). Strany dohody by mali odsúhlasiť podrobné pravidlá ich účasti, ktoré by sa mali odzrkadliť vo vykonávaní činnosti alebo operácie, resp. v operačnom pláne, pričom tieto pravidlá by mali v relevantných prípadoch upravovať aj výmenu informácií a spoluprácu počas ich účasti. Uvedené modality by mali byť v plnom súlade s príslušnými ustanoveniami práva Únie a vnútroštátneho práva, najmä tými, ktoré sa týkajú základných práv vrátane ochrany údajov.

3.16 [Orgán tretej krajiny] môže prizvať odborníkov z agentúry, aby sa ako pozorovatelia zúčastňovali činností, na ktoré sa vzťahuje táto dohoda o pracovných podmienkach.

Podujatia a činnosti

3.17Strany dohody sa môžu navzájom prizvať k účasti na zasadnutiach a/alebo iných podujatiach určených pre orgány zodpovedné za riadenie hraníc a návrat.